NILLTFN likums paredz, ka šā likuma subjektiem ir pienākums veikt regulāras savu darbinieku apmācības  par šīs jomas aktualitātēm. Izņemot kredītiestādes un citus finanšu pakalpojumu sniedzējus, kuriem stingras prasības par regulāru darbinieku zināšanu papildināšanu AML jomā nosaka ne tikai NILLTFN likums, bet arī FKTK noteikumi un starptautiskie standarti, citiem NILLTFN likuma subjektiem netiek noteikts kādā veidā ir jāveic atbildīgās personas un citu darbinieku apmācība AML jautājumos. Tamdēļ arī uzņēmuma vadītājs vai cits atbilstoši apmācīts darbinieks - parasti atbildīgā persona - var izglītot pārējos darbiniekus AML jautājumos bez papildus semināru apmeklēšanas.
Parasti maksa par semināru apmeklēšanu AML jautājumos ir ievērojama un sasniedz vairākus simtus euro. Lielākoties arī šo semināru mērķauditorija ir kredītiestādes un finanšu pakalpojumu sniedzēji. Tajā pat laikā, piemēram, VID rīkotie semināri ir bezmaksas un tajos aplūkotie jautājumi ir pielāgoti to komersantu un saimnieciskās darbības veicēju interesēm, kurus uzrauga VID. Tādējādi VID rīkotie semināri var būt laba bezmaksas iespēja kā uzlabot zināšanas NILLTFN likuma izpildē.